Mastercard kry blokketting, sê steeds nee vir bitcoin | Netwerk24
Mastercard kry blokketting, sê steeds nee vir bitcoin
Deur Elvira Wood 23 Oktober 2017 09:50
Mastercard het sy eie blokketting ontwikkel, maar dit het niks met Bitcoin uit te waai nie. Foto: Mastercard
Mastercard hou dalk nie van bitcoin nie, maar hy het tog nou sy eie blokketting ontwikkel.
Dié internasionale verskaffer van kredietdienste sê sy blokketting is spesifiek ontwikkel vir betalings tussen sakeondernemings.
“Deur Mastercard se blokkettingtegnologie met ons betaalnetwerk en verwante netwerkreëls te kombineer, het ons ’n oplossing ontwikkel wat veilig is, geoudit kan word en wat maklik is om uit te brei,” sê Ken Moore, visepresident van Mastercard Labs.
“Ons wil keuse en buigsaamheid aan ons kliënte bied waar dit by betalings kom. Hulle moet sonder enige probleme enige van ons twee betaalmetodes kan gebruik,” sê hy.
Ricardo Sota, bestuurder van betaalinnovering by Mastercard Labs, sê die maatskappy het juis sy eie tegnologie ontwikkel om te sien hoe blokkettings die manier hoe bedrae tussen maatskappye oorgedra word, gaan beïnvloed.
Theo Bohnen, blokkettingontwikkelaar by The Foundry, ’n afdeling van Rand Merchant Bank, het onlangs verduidelik blokkettings word vir verskillende toepassings soos geldeenhede, aandele en slimkontrakte ontwerp.
Elke toepassing het sy eie blokketting.
Hoewel Mastercard dus nou sy eie blokketting ontwikkel, vertrou hy steeds nie dié van Bitcoin nie.
Sarah Quinlan, hoof van markinsigte by die kredietkaartmaatskappy, het in September gesê hulle wil eers die kat goed uit die boom kyk voordat hulle virtuele geldeenhede soos bitcoin op hul platform as betaalmiddel sal toelaat.
“Ons is nie bereid om een tree vorentoe en drie tree agteruit te gee waar dit by ons geloofwaardigheid kom nie,” het sy toe gesê.
Sy het juis gesê dit gaan nie soseer spesifiek oor die gebruik van bitcoin nie, maar wel oor blokkettingtegnologie.
“Ons moet die tegnologie verstaan en sien waar dit inpas. Die verbruiker bly altyd in beheer, so as daar ’n vraag daarvoor is om virtuele geldeenhede in te sluit, moet ons daarna kyk.”
Mastercard se blokketting is nie ’n geldeenheid nie. Kliënte wat dit wil gebruik, moet toegang daartoe gegee word. Net mense wat betrokke is by ’n spesifieke transaksie sal die besonderhede daarvan kan sien.
“Ons blokkettingtegnologie kan gebruik word om kredietkaarttransaksies bykans onmiddellik goed te keur,” sê Sota.
Meer oor: Mastercard | Blokketting | Bitcoin | Virtuele Geld | Kriptogeld
Bitcoin breek deur $5 000-vlak
Kuberkrakers steel spasie om bitcoin te ‘myn’
5 vrae oor bitcoin en ander kriptogeld beantwoord
Is bitcoin-groei te goed om waar te wees?